ننګرهار کې د مۍ اتمې غونډه په شانداره مراسمو سره تر سره شوه. نن چهارشنبه د روان سپوږمیز کال د شوال میاشتې په ۲۹مه نېټه د افغانی سرې میاشتې د ختیځ زون او ننګرهار نمایندګۍ ریاست د غونډو په تالار کې د افغانی سرې میاشتې او سرو صلیبونو نړیواله د مۍ اتمه ورځ، د ختیځ زون او ننګرهار نمایندګۍ کارمندانو، رضاکارانو او د یو شمېر دولتی استازو په شتون کې د لړ شانداره مراسمو په ترڅ کې تر سره شوه. د یادې غونډې په پیل کې د ختیځ زون سیمه ییز رئیس مولوی قمرګل نصرت د غونډې ګډونوالو ته ښه راغلاست ووایه او تر څنګ یې د یادې ورځې په اړه زیاته کړه: د مۍ اتمه په خپل ذات کې کوم اهمیت نه لری، بلکې د بشری خدماتو د تر سره کولو او د بشری کړاوونو را کمولو په موخه دغه ورځ لمانځل کېږی، زموږ او ستاسو څخه هر یو باید په خپلو دندو کې له اخلاص څخه کار واخلی او خپلو مسؤلیتونو ته په سمه مانا توجه وکړو. په یاده غونډه کې د ننګرهار نمایندګۍ رئیس میا نجم الدین هلال په تېر یوه کال کې په ننګرهار کې د افغانی سرې میاشتې په بشرپالو خدماتو خبرې وکړې او تر څنګ یې وویل: بشری کړاوونه را کمول زموږ او ستاسې دینی او انسانی مسؤلیت دی او له دې مسولیت څخه هېڅوک خلاص نه دی، زموږ او ستاسې ټولو باید هڅه دا وی، چې په هر ځای کې چې وی، د بشری کړاوونو د را کمولو لپاره هڅې وکړو. د مۍ اتمې په غونډه کې د ختیځ زون دعوت و ارشاد مدیر له لوری په اسلام کې د بشرپالنې په تړاو خبرې وشوې او د رضاکار او رضاکارۍ د اهمیت په اړه د غونډې ګډونوالو ته معلومات ور کړل شول. د یادونې وړ ده، چې په یاده غونډه کې د افغانی سرې میاشتې عمومی رئیس ویډیوی پیغام او د سرې میاشتې د فعالیتونو مستند هم د غونډې ګډونوالو ته وړاندې شو. د ننګرهار نمایندګۍ خپرونو مدیریت